સાત જુવાનોએ સાહસનો વિચાર તો કર્યો, પણ અગાઉ આમાંથી એકે જુવાન નાનોસરખો પર્વત પણ ચડી આવ્યો ન હતો. એમણે પહેલે જ ધડાકે આવી કપરી કામગીરી ઉપાડી. આથીય વધુ આશ્ચર્યની બાબત એ હતી કે સાતેય જુવાન તદ્દન અંધ હતા. એમને સપાટ જમીન પર ચાલતાં બીજાનો સહારો લેવો પડે, લાકડીના ટેકે ટેકે સંભાળીને ડગ ભરવાં પડે. આમાંય વારંવાર ઠોકરો ખાવી પડે. ખાડા-ટેકરાનીય ખબર ન પડે. એ વળી પર્વત ચડી શકે કેવી રીતે ? તેય વળી કીલીમાંજારો ! કીલીમાંજારોનો અર્થ છે ‘પ્રકાશિત પર્વત.’ એને વળી આ અંધ કેવી રીતે પાર કરી શકે ? સહુએ અંધ જુવાનોની વાત હસી કાઢી.